b'\n_START_ARTICLE_\nOgljikov tetraklorid\n_START_SECTION_\nLastnosti\n_START_PARAGRAPH_\nV molekuli ogljikovega tetraklorida so \xc5\xa1tirje atomi klora razporejeni v ogli\xc5\xa1\xc4\x8da tetraedra z ogljikovim atomom v sredi\xc5\xa1\xc4\x8du. Atomi klora in ogljika so povezani z enojnimi kovalentnimi vezmi. Molekula je zaradi simetrije nepolarna. Ogljikov tetraklorid je dobro topilo za druge nepolarne spojine, ma\xc5\xa1\xc4\x8dobe, olja in celo jod. Njegovi hlapi imajo podoben vonj kot druga klorirana topila in je zna\xc4\x8dilen za kemi\xc4\x8dne \xc4\x8distilnice._NEWLINE_Trdni ogljikov tetraklorid ima dva polimorfa: kristalnega II pri temperaturah pod \xe2\x88\x9247,5 \xc2\xb0C in kristalnega I pri temperaturah nad \xe2\x88\x9247,5 \xc2\xb0C. Pri \xe2\x88\x9247,3 \xc2\xb0C ima monoklinsko kristalno strukturo s prostorsko skupino C2/c in mre\xc5\xbenimi konstantami a = 2,03 \xc3\x85, b = 1,16 \xc3\x85, c = 1,99 \xc3\x85 in \xce\xb2 = 111\xc2\xb0. Pri izlitju v naravno okolje se zaradi gostote, ve\xc4\x8dje od gostote vode, obravnava kot te\xc5\xbeka faza, ki se ne me\xc5\xa1a z vodo.\n_START_SECTION_\nV preteklosti\n_START_PARAGRAPH_\nV preteklosti se je ogljikov tetraklorid uporabljal za razli\xc4\x8dne namene. Ko je postalo jasno, da \xc5\xa1kodljivo vpliva na zdravje, na primer da povzro\xc4\x8da akutno odpoved jeter, so se namesto njega za\xc4\x8deli uporabljati bolj varni proizvodi, na primer tetrakloroeten. Njegova poraba je za\xc4\x8dela padati \xc5\xbee leta 1940, \xc5\xa1e vedno pa se je uporabljal kot pesticid za uni\xc4\x8devanje \xc5\xbeu\xc5\xbeelk v silosih za \xc5\xbeito. Po letu 1970 so ga v ZDA \xc5\xbee prepovedali._NEWLINE_Do podpisa Montrealskega sporazuma, ki je za\xc4\x8del veljati 1. januarja 1989, se je \xc5\xa1e vedno uporabljal za proizvodnjo hladilnih sredstev R-11 (klorofluoroogljik) in R-12 (diklorodifluorometan), po tem datumu pa se je proizvodnja zaradi povzro\xc4\x8danja ozonske luknje ustavila. Ogljikov tetraklorid se je uporabljal tudi za detekcijo nevtrinov.\n_START_SECTION_\nSedanja raba\n_START_PARAGRAPH_\nOgljkov tetraklorid je eden od najmo\xc4\x8dnej\xc5\xa1ih strupov za jetra, zato se je na \xc5\xa1iroko uporabljal za vrednotenje u\xc4\x8dinkov snovi za za\xc5\xa1\xc4\x8dito jeter._NEWLINE_Pri nizkih temperaturah je prakti\xc4\x8dno nevnetljiv. Pri visokih temperaturah v zraku tvori strupen fosgen. V organski kemiji se uporablja kot vir klora._NEWLINE_Ker nima nobene vezi C-H, te\xc5\xbeko reagira v radikalskih reakcijah, zato je primerno topilo za halogeniranje ali z elementarnim klorom ali s halogenirajo\xc4\x8dinmi agensi, na primer bromosukcinimidom._NEWLINE_V raziskovalni organski sintezni kemiji se \xc5\xa1e uporablja kot topilo, zaradi \xc5\xa1kodljivega vpliva na zdravje pa se ga posku\xc5\xa1a nadomestiti z drugimi bolj varnimi topili. V\xc4\x8dasih se uporablja tudi kot topilo v infrarde\xc4\x8di spektroskopiji, ker nima zna\xc4\x8dilnih absorpcijskih \xc4\x8drt pri valovnih dol\xc5\xbeinah, ve\xc4\x8djih od 1600 cm\xe2\x81\xbb\xc2\xb9. Ker nima nobenega vodikovega atoma, se je v preteklosti uporabljal v protonski jedrski magnetni resonan\xc4\x8dni spektroskopiji. Zaradi strupenosti in slabih topilnih lastnosti ga vedno bolj izpodrivajo devterirana topila. V analizah vsebnosti olj so ga zamenjala druga topila, na primer tetrakloroeten.\n_START_SECTION_\nVarnost\n_START_PARAGRAPH_\nIzpostavljenost visokim koncentracijam ogljikovega trtraklorida, tudi hlapom, lahko po\xc5\xa1koduje osrednji \xc5\xbeiv\xc4\x8dni sistem, degenerira jetra in ledvica in po dalj\xc5\xa1i izpostavljenosti povzro\xc4\x8di nezavest in smrt. Stalna izpostavljenost lahko povzro\xc4\x8di okvaro jeter in ledvic in celo raka._NEWLINE_Leta 2008 so naredili \xc5\xa1tudijo obi\xc4\x8dajnih gospodinjskih \xc4\x8distil in v njih odkrili "zelo visoke koncentracije" ogljikovega tetraklorida (do 110 mg/m\xc2\xb3). V teh proizvodih je nastal zaradi dodajanje belila natrijevega hipoklorita v pralna sredstva in mila._NEWLINE_Ogljikov tetraklorid se je zaradi mo\xc5\xbenega depresivnega in/ali disociativnega vpliva na osrednji \xc5\xbeiv\xc4\x8dni sistem tudi zlorabljal z vdihavanjem. Tak\xc5\xa1na uporaba predstavlja resno tveganje za zdravje in lahko povzro\xc4\x8di vse omenjene okvare._NEWLINE_Ogljikov tetraklorid je tudi toplogredni plin in ena od snovi, ki tanj\xc5\xa1ajo ozonski pla\xc5\xa1\xc4\x8d. Leta 1992< je njegova vsebnost v ozra\xc4\x8dju zaradi vseh na\xc5\xa1tetih ukrepov za\xc4\x8dela padati. \xc5\xbdivljenjska doba ogljikovega tetraklorida z zraku je 85 let.'